History of the Later Han/卷06

孝順孝沖孝質帝紀第六

孝順皇帝諱保，安帝之子也. 母李氏，為閻皇后所害. 永甯元年，立為皇太子. 延光三年，安帝乳母王聖、大長秋江京、中常侍樊豐譖太子乳母王男、廚監邴吉，殺之，太子數為歎息. 王聖等懼有後禍，遂與豐、京共構陷太子，太子坐廢為濟陰王. 明年三月，安帝崩，北鄉侯立，濟陰王以廢黜，不得上殿親臨梓宮，悲號不食，內外群僚莫不哀之. 及北鄉侯薨，車騎將軍閻顯及江京，與中常侍劉安、陳達等白太后，秘不發喪，而更征立諸國王子，乃閉宮門，屯兵自守.

十一月丁巳，京師及郡國十六地震. 是夜，中黃門孫程等十九人共斬江京、劉安、陳達等，迎濟陰王于德陽殿西鐘下，即皇帝位，年十一. 近臣尚書以下，從輦到南宮，登雲台，召百官. 尚書令劉光等奏言：「孝安皇帝聖德明茂，早棄天下. 陛下正統，當奉宗廟，而奸臣交構，遂令陛下龍潛蕃國，群僚遠近莫不失望. 天命有常，北鄉不永. 漢德盛明，福祚孔章. 近臣建策，左右扶翼，內外同心，稽合神明. 陛下踐祚，奉遵鴻緒，為郊廟主，承續祖宗無窮之烈，上當天心，下民望. 而即位倉卒，典章多缺，請條案禮儀，分別具奏. 」制曰：「可. 」乃召公卿百僚，使虎賁、羽林士屯南、北宮諸門. 閻顯兄弟聞帝立，率兵入北宮，尚書郭鎮與交鋒刃，遂斬顯弟衛尉景. 戊午，遣使者入省，奪得璽綬，乃幸嘉德殿，遣侍御史持節收閻顯及其弟城門校尉耀、執金吾晏，並下獄誅. 己未，開門，罷屯兵. 壬戌，詔司隸校尉：「惟閻顯、江京近親當伏辜誅，其餘務崇寬貸. 」壬申，謁高廟. 癸酉，謁光武廟. 乙亥，詔益州刺史罷子午道，通褒斜路. 己卯，葬少帝以諸王禮. 司空劉授免. 賜公卿以下錢、穀各有差.

十二月甲申，以少府河南陶敦為司空. 令郡國守、相視事未滿歲者，一切得舉孝廉吏. 登卯，尚書奏請下有司，收還延光三年九月丁酉以皇太子為濟陰王詔書. 奏可.

京師大疫.

辛亥，詔公卿、郡守、國相，舉賢良方正、能直言極諫之士各一人. 尚書令以下從輦幸南宮者，皆增秩賜布各有差.

永建元年春正月甲寅，詔曰：「先帝聖德，享祚未永，早棄鴻烈. 奸慝緣間，人庶怨讟，上幹和氣，疫癘為災. 朕奉承大業，未能寧濟. 蓋至理之本，稽弘德惠，蕩滌宿惡，與人更始. 其大赦天下. 賜男子爵，人二級，為父後、三老、孝悌、力田人三級，流民欲自占者一級；鰥、寡、孤、獨、篤癃、貧不能自存者粟，人五斛；貞婦帛，人三匹. 坐法當徙，勿徙；亡徒當傳，勿傳. 宗室以罪絕，皆複屬籍. 其與閻顯、江京等交通者，悉勿考. 勉修厥職，以康我民. 」

辛未，皇太后閻氏崩. 辛巳，太傅馮石、太尉劉熹、司徒李郃免. 二月甲申，葬安思皇后. 丙戌，太常桓焉為太傅；大鴻臚朱寵為太尉，參錄尚書事；長樂少府九江朱倀為司徒. 賜百官隨輦宿衛及拜除者布各有差.

隴西鐘羌叛，護羌校尉馬賢討破之.

夏五月丁醜，詔幽、並、涼州刺史，使各實二千石以下至黃綬，年老劣弱不任軍事者，上名. 嚴敕障塞，繕設屯備，立秋之後，簡習戎馬.

六月己亥，封濟南王錯子顯為濟南王.

秋七月庚午，衛尉來歷為車騎將軍.

八月，鮮卑寇代郡，代郡太守李超戰歿.

九月辛亥，初令三公、尚書入奏事.

冬十月辛巳，詔減死罪以下徙邊；其亡命贖，各有差. 丁亥，司空陶敦免.

鮮卑犯邊. 庚寅，遣黎陽營兵出屯中山北界. 告幽州刺史，其令緣邊郡增置步兵，死屯塞下. 調五營弩師，郡舉五人，令教習戰射. 壬寅，廷尉張皓為司空. 甲辰，詔以疫癘水潦，令人半輸今年田租；傷害什四以上，勿收責；不滿者，以實除之.

十二月辛巳，賜王、主、貴人、公卿以下布各有差.

二年春正月戊申，樂安王鴻來朝. 丁卯，常山王章薨.

二月，鮮卑寇遼東、玄菟. 甲辰，詔稟貸荊、豫、兗、冀四州流冗貧人，所在安業之；疾病致醫藥.

護烏桓校尉耿曄率南單于擊鮮卑，破之.

三月，旱，遣使者錄囚徒.

疏勒國遣使奉獻.

夏六月乙酉，追尊諡皇妣李氏為恭湣皇后，葬于恭北陵. 西域長史班勇、敦煌太守張朗討焉耆、尉犁、危須三國，破之；並遣子貢獻.

秋七月甲戌朔，日有食之. 壬午，太尉朱寵、司徒朱倀罷. 庚子，太常劉光為太尉，錄尚書事；光祿勳許敬為司徒. 辛醜，下邳王成薨.

三年春正月丙子，京師地震，漢陽地陷裂. 甲午，詔實核傷害者，賜年七歲以上錢，人二千；一家被害，郡縣為收斂. 乙未，詔勿收漢陽今年田租、田賦.

夏四月癸卯，遣光祿大夫案行漢陽及河內、魏郡、陳留、東郡，稟貸貧人.

六月，旱. 遣使者錄囚徒，理輕系. 甲寅，濟南王顯薨.

秋七月丁酉，茂陵園寢災，帝縞素避正殿. 辛亥，使太常王龔持節告祠茂陵.

九月，鮮卑寇漁陽.

冬十二月己亥，太傅桓焉免.

是歲，車騎將軍來歷罷.

四年春正月丙寅，詔曰：「朕托王公之上，涉道日寡，政失厥中，陰陽氣隔，寇盜肆暴，庶獄彌繁，憂悴永歎，疢如疾首. 《詩》雲：'君子如祉，亂庶遄已. '三朝之會，朔旦立春，嘉與海內洗心自新. 其赦天下. 從甲寅赦令已來複秩屬籍，三年正月已來還贖. 其閻顯、江京等知識婚姻禁錮，一原除之. 務崇寬和，敬順時令，遵典去苛，以稱朕意. 」

丙子，帝加元服. 賜王、主、貴人、公卿以下金、帛各有差. 賜男子爵及流民欲占者人一級. 為父後、三老、孝悌、力田人二級；鰥、寡、孤、獨、篤癃、貧不能自存帛，人一匹.

二月戊戌，詔以民入山鑿石，發洩藏氣，敕有司檢察所當禁絕，如建武、永平故事.

夏五月壬辰，詔曰：「海內頗有災異，朝廷修政，太官減膳，珍玩不禦. 而桂陽太守文礱，不惟竭忠，宣暢本朝，而遠獻大珠，以求幸媚，今封以還之. 」

五州雨水. 秋八月庚子，遣使實核死亡，收斂稟賜. 丁巳，太尉劉光、司空張皓免.

九月，複安定、北地、上郡歸舊土. 癸酉，大鴻臚龐參為太尉，錄尚書事. 太常王龔為司空.

冬十一月庚辰，司徒許敬免.

鮮卑寇朔方.

十二月乙卯，宗正劉崎為司徒.

是歲，分會稽為吳郡. 拘彌國遣使貢獻.

五年春正月，疏勒王遣侍子，及大宛、莎車王皆奉使貢獻.

夏四月，京師旱. 辛巳，詔郡國貧人被災者，勿收責今年過更. 京師及郡國十二蝗.

冬十月丙辰，詔郡國中都官死罪系囚皆減罪一等，詣北地、上郡、安定戍. 乙亥，定遠侯班始坐殺其妻陰城公主，腰斬，同產皆棄市.

六年春二月庚午，河間王開薨.

三月辛亥，複伊吾屯田，複置伊吾司馬一人.

秋九月辛巳，繕起太學.

護烏桓校尉耿曄遣兵擊鮮卑，破之. 丁酉，于闐王遣侍子貢獻.

冬十一月辛亥，詔曰：「連年災潦，冀部尤甚. 比蠲除實傷，贍恤窮匱，而百姓猶有棄業，流亡不絕. 疑郡縣用心怠惰，恩澤不宣. 《易》美'損上益下'，《書》稱'安民則惠'. 其令冀部勿收今年田租、芻稿. 」

十二月，日南徼外葉調國、撣國遣使貢獻. 壬申，客星出牽牛.

于闐王遣侍子詣闕貢獻.

陽嘉元年春正月乙巳，立皇后梁氏. 賜爵，人二級，三老、孝悌、力田三級，爵過公乘，得移與子若同產、同產子，民無名數及流民欲占著者人一級；鰥、寡、孤、獨、篤癃、貧不能自存者粟，人五斛.

二月，海賊曾旌等寇會稽，殺句章、鄞、鄮三縣長，攻會稽東部都尉. 詔緣海縣各屯兵戍. 丁巳，皇后謁高廟、光武廟，詔稟甘陵貧人，大小口各有差.

京師旱. 庚申，敕郡國二千石各禱名山嶽瀆，遣大夫、謁者詣嵩高、首陽山，並祠河、洛，請雨. 戊辰，雩.

以冀部比年水潦，民食不贍，詔案行稟貸，勸農功，賑乏絕. 甲戌，詔曰：「政失厥和，陰陽隔並，冬鮮宿雪，春無澍雨. 分禱祈請，靡神不萗. 深恐在所慢違'如在'之義，今遣侍中王輔等，持節分詣岱山、東海、滎陽、河、洛，盡心祈焉. 」

三月，楊州六郡妖賊章河等寇四十九縣，殺傷長吏. 庚寅，帝臨辟雍饗射，大赦天下，改元陽嘉. 詔宗室絕屬籍者，一切複籍；稟冀州尤貧民，勿收今年更、租、口賦.

夏五月戊寅，阜陵王恢薨.

秋七月，史官始作候風地動銅儀. 丙辰，以太學新成，試明經下第者補弟子，增甲、乙科員各十人. 除郡國耆儒九十人補郎、舍人.

九月，詔郡國中都官系囚皆減死一等，亡命者贖，各有差.

鮮卑寇遼東.

冬十一月甲申，望都、蒲陰狼殺女子九十七人，詔賜狼所殺者錢，人三千. 辛卯，初令郡國舉孝廉，限年四十以上，諸生通章句，文吏能箋奏，乃得應選；其有茂才異行，若顏淵、子奇，不拘年齒.

十二月丁未，東平王敞薨. 庚戌，複置玄菟郡屯田六部.

閏月丁亥，令諸以詔除為郎，年四十以上課試如孝廉科者，得參廉選，歲舉一人. 戊子，客星出天苑. 辛卯，詔曰：「間者以來，吏政不勤，故滅咎屢臻，盜賊多有. 退省所由，皆以選舉不實，官非其人，是以天心未得，人情多怨. 《書》歌股肱，《詩》刺三事. 今刺史、二千石之選，歸任三司. 其簡序先後，精核高下，歲月之次，文武之宜，務存厥衷. 」庚子，恭陵百丈廡災.

是歲，起西苑，修飾宮殿.

二年春二月甲申，詔以吳郡、會稽饑荒，貸人種糧.

三月，使匈奴中郎將王稠率左骨都侯等擊鮮卑，破之. 辛酉，除京師耆儒年六十以上四十八人補郎、舍人及諸王國郎.

夏四月，複置隴西南部都尉官. 己亥，京師地震.

五月庚子，詔曰：「朕以不德，統奉鴻業，無以奉順乾坤，協序陰陽，災眚屢見，咎征仍臻. 地動之異，發自京師，矜矜祗畏，不知所裁. 群公卿士將何以匡輔不逮，奉答戒異？異不空設，必有所應，其各悉心直言厥咎，靡有所諱. 」戊午，司空王龔免.

六月辛未，太常魯國孔扶為司空.

疏勒國獻師子、封牛. 丁醜，洛陽地陷. 是月，旱.

秋七月己未，太尉龐參免.

八月己巳，大鴻臚沛國施延為太尉.

鮮卑寇代郡.

冬十月庚午，行禮辟雍，奏應鐘，始複黃鐘，作樂器隨月律.

三年春二月己醜，詔以久旱，京師諸獄無輕重皆且勿考竟，須得澍雨.

三月庚戌，益州盜賊劫質令長，殺列侯.

夏四月丙寅，車師後部司馬率後部王加特奴等掩擊匈奴，大破之，獲其季母.

五月戊戌，制詔曰：「昔我太宗，丕顯之德，假於上下，儉以恤民，政致康B06C. 朕秉事不明，政失厥道，天地譴怒，大變仍見. 春夏連旱，寇賊彌繁，元元被害，朕甚湣之. 嘉與海內洗心更始. 其大赦天下，自殊死以下謀反大逆諸犯不當得赦者，皆赦除之. 賜民年八十以上米，人一斛，肉二十斤，酒五鬥；九十以上加賜帛，人二匹，絮三斤. 」

秋七月庚戌，鐘羌寇隴西、漢陽. 冬十月，護羌校尉馬續擊破之.

十一月壬寅，司徒劉崎、司空孔扶免. 乙巳，大司農南郡黃尚為司徒，光祿勳河東王卓為司空. 丙午，武都塞上屯羌及外羌攻破屯官，驅略人畜.

四年春二月丙子，初聽中官得以養子為後，世襲封爵.

自去冬旱，至於是月.

謁者馬賢擊鐘羌，大破之.

夏四月甲子，太尉施延免. 戊寅，執金吾梁商為大將軍，前太尉龐參為太尉.

六月己未，梁王匡薨. 秋七月己亥，濟北王登薨.

閏月丁亥朔，日有食之.

冬十月，烏桓寇雲中. 十一月，圍度遼將軍耿曄于蘭池，發諸郡兵救之，烏桓退走.

十二月甲寅，京師地震.

永和元年春正月，夫餘王來朝.

乙卯，詔曰：「朕秉政不明，災眚屢臻. 典籍所忌，震食為重. 今日變方遠，地搖京師，咎征不虛，必有所應. 群公百僚其各上封事，指陳得失，靡有所諱. 」己巳，宗祀明堂，登靈台，改元永和，大赦天下.

秋七月，偃師蝗.

冬十月丁亥，承福殿火，帝避禦雲台.

十一月丙子，太尉龐參罷.

十二月，象林蠻夷叛. 乙巳，以前司空王龔為太尉.

二年春正月，武陵蠻叛，圍充縣，又寇夷道.

二月，廣漢屬國都尉擊破白馬羌.

武陵太守李進擊叛蠻，破之.

三月辛亥，北海王翼薨. 乙卯，司空王卓薨. 丁醜，光祿勳馮翊郭虔為司空.

夏四月丙申，京師地震.

五月，日南叛蠻攻郡府.

秋七月，九真、交阯二郡兵反.

八月庚子，熒惑犯南斗.

江夏盜賊殺邾長.

冬十月甲申，行幸長安，所過鰥、寡、孤、獨、貧不能自存者賜粟，人五斛. 庚子，幸未央宮，會三輔郡守、都尉及官屬，勞賜作樂.

十一月丙午，祠高廟. 丁未，遂有事十一陵. 丁卯，京師地震.

十二月乙亥，至自長安.

三年春二月乙亥，京師及金城、隴西地震，二郡山岸崩，地陷. 戊子，太白犯熒惑.

夏四月，九江賊蔡伯流寇郡界，及廣陵，殺江都長. 戊戌，遣光祿大夫案行金城、隴西，賜壓死者年七歲以上錢，人二千；一家皆被害，為收斂之. 除今年田租，尤甚者勿收口賦.

閏月，蔡伯流等率眾詣徐州刺史應志降. 己酉，京師地震.

五月，吳郡丞羊珍反，攻郡府，太守王衡破斬之.

六月辛醜，琅邪王遵薨.

九真太守祝良、交阯刺史張喬慰誘日南叛蠻，降之，嶺外平.

秋七月丙戌，濟北王多薨.

八月己未，司徒黃尚免.

九月己酉，光祿勳長沙劉壽為司徒. 丙戌，令大將軍、三公各舉故刺史、二千石及見令、長、郎、謁者、四府掾屬剛毅武猛有謀謨任將帥者各二人，特進、卿、校尉各一人.

冬十月，燒當羌寇金城，護羌校尉馬賢擊破之，羌遂相招而叛.

十二月戊戌朔，日有食之.

四年春正月庚辰，中常侍張逵、蘧政、楊定等有罪誅，連及弘農太守張鳳、安平相楊晧，下獄死.

三月乙亥，京師地震.

夏四月癸卯，護羌校尉馬賢討燒當羌，大破之. 戊午，大赦天下. 賜民爵及粟、帛各有差.

五月戊辰，封故濟北惠王壽子子安為濟北王.

秋八月，太原郡旱，民庶流冗. 癸醜，遣光祿大夫案行稟貸，除更賦.

冬十月戊午，校獵上林苑，曆函谷關而還. 十一月丙寅，幸廣成苑.

五年春二月戊申，京師地震.

夏四月庚子，中山王弘薨.

南匈奴左部句龍大人吾斯、車紐等叛，圍美稷.

五月，度遼將軍馬續討吾斯、車紐，破之，使匈奴中郎將陳龜迫殺南單于. 己醜晦，日有食之.

目凍羌寇三輔，殺令長. 丁醜，令死罪以下及亡命贖，各有差.

九月，令扶風、漢陽築隴道塢三百所，置屯兵. 辛未，太尉王龔罷.

且凍羌寇武都，燒隴關. 壬午，太常桓焉為太尉. 丁亥，徙西河郡居離石，上郡居夏陽，朔方居五原.

句龍吾斯等東引烏桓，西收羌胡，寇上郡，立車紐為單于. 冬十一月辛巳，遣使匈奴中郎將張耽擊破之，車紐降.

六年春正月丙子，征西將軍馬賢與且凍羌戰于射姑山，賢軍敗沒，安定太守郭璜下獄死.

詔貸王、侯國租一歲.

閏月，恐唐羌寇隴西，遂及三輔.

二月丁巳，有星孛于營室.

三月，武威太守趙沖討鞏唐羌，破之. 庚子，司空郭虔免. 乙巳，河間王政薨. 丙午，太僕趙戒為司空.

夏五月庚子，齊王無忌薨.

使匈奴中郎將張耽大破烏桓、羌胡於天山. 恐唐羌寇北地.

秋七月甲午，詔假民有貲者戶錢一千.

八月丙辰，大將軍梁商薨；壬戌，河南尹梁冀為大將軍.

九月，諸種羌寇武威. 辛亥晦，日有食之.

冬十月癸醜，徙安定居扶風，北地居馮翔.

十一月庚子，以執金吾張喬行車騎將軍事，將兵屯三輔.

漢安元年春正月癸巳，宗祀明堂，大赦天下，改元漢安.

二月丙辰，詔大將軍、公、卿舉賢良方正、能探賾索隱者各一人.

秋七月，始置承華廄.

八月，南匈奴左部大人句龍吾斯與薁鞬台耆等反叛. 丁卯，遣侍中杜喬，光祿大夫周舉，守光祿大夫郭遵、馮羨、欒巴、張綱、周栩、劉班等八人分行州、郡，班宣風化，舉實臧否.

九月庚寅，廣陵盜賊張嬰等寇郡縣.

冬十月辛未，太尉桓焉、司徒劉壽免. 甲戌，行車騎將軍張喬罷.

十一月壬午，司隸校尉趙峻為太尉，大司農胡廣為司徒. 癸卯，詔大將軍、三公選武猛試用有效驗任為將校者各一人.

是歲，廣陵賊張嬰等詣太守張綱降.

二年春二月丙辰，鄯善國遣使貢獻.

夏四月庚戌，護羌校尉趙沖與漢陽太守張貢擊燒何羌於參B171，破之.

六月乙丑，熒惑犯鎮星. 丙寅，立南匈奴守義王兜樓儲為南單于.

冬十月辛醜，令郡國中都官系囚殊死以下出縑贖，各有差；其不能入贖者，遣詣臨羌縣居作二歲. 甲辰，減百官奉. 丙午，禁沽酒，又貸王、侯國租一歲.

閏王，趙衝擊燒當羌于阿陽，破之.

十一月，使匈奴中郎將馬寔遣人刺殺句龍吾斯.

十二月，楊、徐盜賊攻燒城寺，殺略吏民.

是歲，涼州地百八十震.

建康元年正月辛醜，詔曰：「隴西、漢陽、張掖、北地、武威、武都，自去年九月已來，地百八十震，山谷坼裂，壞敗城寺，殺害民庶. 夷狄叛逆，賦役重數，內外怨曠，惟咎歎息. 其遣光祿大夫案行，宣暢恩澤，惠此下民，勿為煩擾. 」

三月庚子，沛王廣薨.

領護羌校尉衛琚追討叛羌，破之. 南郡、江夏盜賊寇掠城邑，州郡討平之.

夏四月，使匈奴中郎將馬寔擊南匈奴左部，破之，於是胡羌、烏桓悉詣寔降. 辛巳，立皇子炳為皇太子，改年建康，大赦天下. 賜人爵各有差.

秋七月丙午，清河王延平薨.

八月，楊、徐盜賊范容、周生等寇掠城邑，遣禦史中丞馮赦督州郡兵討之.

庚午，帝崩於玉堂前殿，時年三十. 遺詔無起寢廟，斂以故服，珠玉玩好皆不得下.

論曰：古之人君，離幽放而反國祚者有矣，莫不矯鑒前違，審識情偽，無忘在外之憂，故能中興其業. 觀夫順朝之政，殆不然乎？何其效僻之多與？

孝沖皇帝諱炳，順帝之子也. 母曰虞貴人.

建康元年立為皇太子，其年八月庚午，即皇帝位，年二歲. 尊皇后曰皇太后. 太后臨朝. 丁醜，以太尉趙峻為太傅；大司農李固為太尉，參錄尚書事.

九月丙午，葬孝順皇帝于憲陵，廟曰敬宗. 是日，京師及太原、雁門地震，三郡水湧土裂. 庚戌，詔三公、特進、侯、卿、校尉，舉賢良方正、幽逸修道之士各一人，百僚皆上封事. 己未，九江太守丘騰有罪，下獄死.

楊州刺史尹耀、九江太守鄧顯討賊范容等於曆陽，軍敗，耀、顯為賊所歿.

冬十月，日南蠻夷攻燒城邑，交阯刺史夏方招誘降之. 壬申，常山王儀薨. 己卯，零陵太守劉康坐殺無辜，下獄死.

十一月，九江盜賊徐鳳、馬勉等稱「無上將軍」，攻燒城邑. 己酉，令郡國中都官系囚減死一等，徙邊；謀反大逆，不用此令.

十二月，九江賊黃虎等攻合肥.

是歲，群盜發憲陵. 護羌校尉趙沖追擊叛羌于鸇陰河，戰役.

永憙元年春正月戊戌，帝崩於玉堂前殿，年三歲. 清河王蒜征至京師.

孝質皇帝諱纘，肅宗玄孫. 曾祖父千乘貞王伉，祖父樂安夷王寵，父勃海孝王鴻，母陳夫人. 沖帝不豫，大將軍梁冀征帝到洛陽都亭. 及沖帝崩，皇太后與冀定策禁中，丙辰，使冀持節，以王青蓋車迎帝入南宮. 丁巳，封為建平侯，其日即皇帝位，年八歲.

己未，葬孝沖皇帝于懷陵.

廣陵賊張嬰等複反，攻殺堂邑、江都長. 九江賊徐鳳等攻殺曲陽、東城長.

甲申，謁高廟. 乙酉，謁光武廟.

二月，豫章太守虞續坐贓，下獄死. 乙酉，大赦天下. 賜人爵及粟、帛各有差. 還王侯所削戶、邑.

彭城王道薨. 叛羌詣左馮翊梁並降.

三月，九江賊馬勉稱「黃帝」. 九江都尉滕撫討馬勉、范容、周生，大破斬之.

夏四月壬申，雩. 庚辰，濟北王安薨.

丹陽賊陸宮等圍城，燒亭寺，丹陽太守江漢擊破之.

五月甲午，詔曰：「朕以不德，托母天下，布政不明，每失厥中. 自春涉夏，大旱炎赫，憂心京京，故得禱祈明祀，冀蒙潤澤. 前雖得雨，而宿麥頗傷；比日陰雲，還複開霽. 寤寐永歎，重懷慘結. 將二千石、令、長不崇寬和. 暴刻之為乎？其令中都官系囚罪非殊死考未竟者，一切任出，以須立秋. 郡國有名山大澤能興雲雨者，二千石長吏各潔齊請禱，謁誠盡禮. 又兵役連年，死亡流離，或支骸不斂，或停棺莫收，朕甚湣焉. 昔文王葬枯骨，人賴其德. 今遣使者案行，若無家屬及貧無資者，隨宜賜恤，以慰孤魂. 」

是月，下邳人謝安應募擊徐鳳等，斬之.

丙辰，詔曰：「孝殤皇帝雖不永休祚，而即位逾年，君臣禮成. 孝安皇帝承襲統業，而前世遂令恭陵在康陵之上，先後相逾，失其次序，非所以奉宗廟之重，垂無窮之制. 昔定公追正順祀，《春秋》善之. 其令恭陵次康陵，憲陵次恭陵，以序親秩，為萬世法. 」

六月，鮮卑寇代郡.

秋七月庚寅，阜陵王代薨.

廬江盜賊攻尋陽，又攻盱台，滕撫遣司馬王章擊破之.

九月庚戌，太傅趙峻薨.

冬十一月己醜，南陽太守韓昭坐贓下獄死. 丙午，中郎將滕撫擊廣陵賊張嬰，破之. 丁未，中郎將趙序坐事棄市.

曆陽賊華孟自稱「黑帝」，攻殺九江太守楊岑，滕撫率諸將擊孟等，大破斬之.

本初元年春正月丙申，詔曰：「昔堯命四子，以欽天道，《鴻範》九疇，休咎有象. 夫瑞以和降，異因逆感，禁微應大，前聖所重. 頃者，州郡輕慢憲防，競逞殘暴，造設科條，陷入無罪. 或以喜怒驅逐長吏，恩阿所私，罰枉仇隙，至令守闕訴訟，前後不絕. 送故迎新，人離其害，怨氣傷和，以致災眚. 《書》雲：'明德慎罰. '方春東作，育微敬始. 其敕有司，罪非殊死，且勿案驗，以崇在寬. 」

壬子，廣陵太守王喜坐討賊逗留，下獄死.

二月庚辰，詔曰：「九江、廣陵二郡數離寇害，殘夷最甚. 生者失其資業. 死者委屍原野. 昔之為政，一物不得其所，若己為之，況我元元，嬰此困毒. 方春戒節，賑濟乏厄，掩骼埋胔之時. 其調比郡見穀，出稟窮弱，收葬枯骸，務加埋恤，以稱朕意. 」

夏四月庚辰，令郡國舉明經，年五十以上、七十以上詣太學. 自大將軍至六百石，皆遣子受業，歲滿課試，以高第五人補郎中，次五人太子舍人. 又千石、六百石、四府掾屬、三署郎、四姓小侯先能通經者，各令隨家法，其高第者上名牒，當以次賞進.

五月庚寅，徙樂安王為勃海王.

海水溢. 戊申，使謁者案行，收葬樂安、北海人為水所漂沒死者，又稟給貧羸. 庚戌，太白犯熒惑.

六月丁巳，大赦天下，賜民爵及粟、帛各有差.

閏月甲申，大將軍梁冀潛行鴆弑，帝崩於玉堂前殿，年九歲. 丁亥，太尉李固免. 戊子，司徒胡廣為太尉，司空趙戒為司徒，與梁冀參錄尚書事. 太僕袁湯為司空.

贊曰：孝順初立，時髦允集. 匪砥匪革，終滄嬖習. 保阿傳土，後家世及. 沖夭未識，質弑以聰. 陵折在運，天緒三終.